Publication: Magyar Közlöny
Issue: MK-2000-29 (Year: 2000, Number: 29)
Era: 1990-2004
Section: azonban a jogalkotó az érintettek szempontjait nem azonos körültekintéssel és figyelemmel állapítja meg, az Alkotmány 70/A. §-ába ütköző, alkotmányellenes megkülönböztetést alkalmaz.” [55/1998. (XI. 27.) AB határozat,
Paragraph Index: 169

4. A vizsgált Ör. sem személyi és területi hatálya megállapításánál, sem a díjfizetés mértékét szabályozó előírások megalkotása során nem volt tekintettel a vázolt törvényi és alkotmányi követelményekre. Úgy határozta meg a települési szilárd hulladék elszállításának igénybevételi rendjét, illetve a díjfizetés alapját, mértékét, valamint a kedvezményeket, hogy nem vette figyelembe az érintetti kör személyi sajátosságait. A beépített és beépítetlen — kivéve az Ör. 4. § (2) bekezdés b) pontja szerinti beépítetlen — telkek valamennyi tulajdonosát (használóját) azonos mértékben terhelő díjfizetési kötelezettség előírása sérti a szolgáltatás és ellenszolgáltatás egyenértékűsége Ptk.-ban meghatározott elvét és az Alkotmány 70/A. §- ában biztosított általános jogegyenlőségi követelményt. Az Alkotmánybíróság eljárása során megállapította, hogy az Ör. nem tartalmaz a gyermekétkeztetésre vonatkozó előírásokat, ezért az indítványban foglalt, e rendeletnek a Ptk. személyhez fűződő jogok védelmét szabályozó rendelkezéseivel való ütközését sérelmező hivatkozásait nem vizsgálta.

Source: https://magyarkozlony.hu/hivatalos-lapok/3666b27a4d94e4fcad2078b5404611a03ade1133/dokumentumok/0769e33c2ecb61778f54daace3afe88ab9b18403/letoltes